Škoda 30Tr SOR

Škoda 30Tr SOR je nízkopodlažný trolejbus vyrábaný spoločnosťou Škoda Electric v spolupráci s dodávateľom karosérie SOR Libchavy (skriňa autobusu typu NB 12). Z modelu 30Tr je odvodený kĺbový voz Škoda 31Tr SOR.

História 
Prvý voz bol vyrobený v roku 2010 a po vykonaných skúškach v Bratislave bol dodaný do Banskej Bystrice. Dopravný podnik mesta Banská Bystrica (DPM BB) objednal celkom 19 vozov typu 30Tr, ktoré boli dodané do júna 2011. Okrem prvého vozu, ktorý bol dokončený v Plzni, kde aj absolvoval skúšobné jazdy (prvá jazda tu bola uskutočnená 4. novembra 2010), bola elektrická výzbroj do karosérií nainštalovaná až pracovníkmi DPM BB priamo v Banskej Bystrici, čím podnik ušetril až 60% finančných prostriedkov. Trolejbusy, ktoré z 95% financoval Európsky fond regionálneho rozvoja a príspevok zo štátneho rozpočtu, sú označené evidenčnými číslami 3001-3019. Vozy majú štvoro dverí a nie sú vybavené pomocným dieselagregátom. Prvý voz č. 3001 vykonával v Banskej Bystrici v dňoch 15. apríla30. júna 2011 skúšobné jazdy s cestujúcimi, slávnostne bolo všetkých 19 trolejbusov odovzdaných 30. júna 2011, ich pravidelná prevádzka začala o deň neskôr. Na túto dodávku na jeseň 2015 nadviazalo dodanie jedného kusu toho istého typu.

Ďalších 18 štvordverových vozov 30Tr (z toho dvaja s pomocným dieselagregátom) bolo v rokoch 20112012 dodaných Dopravnému podniku mesta Hradca Králové. Prvý trolejbus č. 11 bol do Hradca Králové dodaný 9. septembra 2011, pričom už 15. septembra tohto roku bol vypravený do pravidelnej prevádzky na linku č. 3. Ďalších päť hradeckých vozov prišlo na prelome septembra a októbra 2011, šesť trolejbusov (vrátane dvoch s dieselagregátom, ktoré sú nasadzované na linku č. 1 do mestskej časti Kluky) si dopravca prevzal v júni 2012. Trolejbusy 30Tr boli, podobne ako hradecké kĺbové vozy Škoda 31Tr, pomenované podľa rozprávkových postavičiek, tentoraz podľa postáv z knižky Augustinovy pohádky od královéhradeckej spisovateľky Marty Pohnerovej (č. 11 skřítek Dobřík, č. 12 skřítek Sklepník, č. 13 skřítek Buchtička, č. 14 Lopuchová víla, č. 15 skřítek Černá tečka, č. 17 víla Barvička, č. 18 víla Fialka, č. 19 skřítek Stoočník, č. 21 skřítek Dobromysl, č. 22 skřítek Moudřík). U trolejbusov č. 16 a 20 k tomuto kroku nedošlo, pretože boli určené pre celovozové reklamy. Posledná šestica trolejbusov 30Tr bola zaradená do prevádzky v novembri 2012 (č. 23 Vrbový skřítek, č. 24 skřítek Sklepník, č. 25 víla Pralinka, č. 26 Vánoční skřítek, č. 27 Zlobivý bubáček, č. 28 Hvězdička Maruška). V roku 2018 bolo do Hradca Králové dodaných ďalších 9 trolejbusov typu 30Tr, tentokrát naviac s batériovým pohonom a klimatizáciou salónu cestujúcich.

Podľa rámcovej zmluvy mala Škoda Electric dodať päť trolejbusov 30Tr medzi rokmi 20112014 aj Dopravnému podniku mesta Prešov, nákup ale vtedy nebol realizovaný. Celkom 10 vozov 30Tr malo byť podľa zmluvy z roku 2012 dodaný Dopravnému podniku mesta Žiliny do štyroch rokov od uzatvorenia zmluvy, prvé tri boli uvedené do prevádzky v decembri 2012.

Tri vozy 30Tr boli na jeseň 2013 dodané štatutárnemu mestu Teplice. Celkom 30 trolejbusov typu Škoda 30Tr SOR zakúpil v rokoch 2014 a 2015 Dopravný podnik Bratislava (DPB), pričom vozy disponujú aj klimatizáciou salónu pre cestujúcich a polovica z nich má pomocný dieselagregát. Ďalších 20 vozov bez dieselagregátu objednal DPB pre rok 2015 na základe opcie.

Podľa výberového konania z konca roka 2015 boli v prvej polovici roka 2016 dodané tri kusy 30Tr Dopravnému podniku mesta Pardubic. Podľa výberového konania z roku 2017 prišlo do Pardubíc ďalších 15 kusov v roku 2018. Prešovský DP uzavrel v roku 2016 zmluvu na dodávku piatich vozov 30Tr s opciou na ďalšie štyri. Tú využil v plnej výške v roku 2020.

V apríli 2018 bol Dopravnému podniku hl. m. Prahy zapožičaný prvý vyrobený voz 30Tr s pomocným akumulátorovým pohonom, ktorý predtým skúšobne jazdil v Hradci Králové. V Prahe nahradil iný skúšobný voz SOR TNB 12, ktorý bol skúšaný na trati PalmovkaLetňany. Päť parciálnych trolejbusov Škoda 30Tr dodala v lete 2018 Škoda Electric mestu Teplice, deväť kusov s batériovým pohonom zakúpil v roku 2018 Dopravný podnik mesta Hradca Králové.

V prvých troch mesiacoch roka 2019 bolo Dopravnej spoločnosti Zlín-Otrokovice dodaných sedem trolejbusov typu 30Tr, ktoré boli vyžitie k predĺženiu linky 4 k ZOO Lešná a pre novú linku 5. Všetky tieto vozy sú štvordverové, s klimatizáciou pre cestujúcich a s batériovým pohonom. Do prevádzky boli uvedené koncom marca 2019. Celková cena sa vyšplhala na 93,7 miliónov korún, pričom dopravný podnik z tejto sumy vďaka 85% dotáciu z Európskej únie zaplatil len 14 miliónov.

Na začiatku augusta 2019 podpísala spoločnosť Mestská doprava Mariánské Lázně zmluvu na dodanie ôsmich parciálnych trolejbusov 30Tr. Začiatkom roku 2020 zakúpil Dopravný podnik mesta Hradca Králové od výrobcu jeden trolejbus 30Tr s akumulátormi, ktorý bol v skúšobnej prevádzke v Prahe.

Dodávky trolejbusov

Referencie

Iné projekty 

30Tr
Trolejbusy SOR